Read in English . Dalgħodu hemm seduta oħra fil-każ kostituzzjonali li fetaħ is-suspettat bl-assassinju tal-ġurnalista Daphne Caruana Galizia, Yorgen Fenech kontra l-Ispettur Keith Arnaud. Arnaud qed imexxi l-investigazzjonijiet fl-assassinju. F'din is-seduta ħareġ li: Il-Kummissarju tal-Pulizija Lawrence Cutajar jgħid li kien minn tal-ewwel fuq il-post fil-Bidnija Huwa jikkonferma li Keith Schembri kien preżenti għall-briefings dwar il-każ f'Kastilja Il-Kummissarju Cutajar jgħid li ma semax ir-rekordings kollha ta' Melvin Theuma Il-Kummissarju kkonferma li isem Keith Schembri deher għall-ewwel darba meta l-Pulizija kellmu lil Yorgen Fenech L-Ispettur Keith Arnaud jikkonferma li l-Pulizija ma talbux l-assistenza tal-FBI Arnaud qal li kien għamel laqgħa mat-Times of Malta biex jikkonvinċihom ma jippubblikawx storja li stegħet tipperikola l-investigazzjoni. 11:55 L-Imħallef Mintoff ta ġimgħa ċans lill-partijiet biex jindikaw lil min kienu se jtellgħu bħala xhieda. Is-seduta ġiet aġġornata għall-11 ta' Frar fid-9am. 11:49 L-Imħallef Mintoff ġab kopja tal-istqarrija tal-Ambaxxata Amerikana li kienet ġiet ippubblikata fis-16 ta' Ottubru 2019 u staqsa jekk il-Pulizija talbitx l-assistenza tal-Ambaxxata biex jinstab il-mowbajl ta' Schembri. "Eh...Naf dwar din l-istqarrija imma l-kwistjoni tal-mowbajl ta' Schembri kienet għadha ma seħħitx dakinhar", Arnaud wieġeb. L-Imħallef jgħid, "Imma offerta mill-FBI tibqa dejjem offerta mill-FBI". "Il-kwistjoni tal-mowbajl mitluf qed tiġi investigata ma' kumpanija lokali tal-mowbajls u oħrajn. Imma aħna għidna le, sostna Arnaud. Arnaud kompla jgħid li "l-investigazzjonijiet għadhom għaddejjin fuq il-qtil, il-leaks, ix-xogħol fantażma...". Arnaud stqarr li "sa issa, għadna ma ħadnix l-offerta tal-Ambaxxata Amerikana". "Inkun korrett jekk ngħid li intom ma eskludejtux din l-offerta?" Arnaud wieġeb u qal "iva u żgur". 11:44 L-Ispettur Arnaud qal li huwa dejjem tkellem ma' Fenech fil-preżenza tal-Avukati tiegħu ħlief għal żewġ okkażjonijiet meta ltaqa' ma' Fenech fil-lock-up. "Aħna dejjem investigajna l-informazzjoni li Fenech kien għaddielna b'mod informali u min-naħa tagħna dejjem żammejnih infurmat", Arnaud qal filwaqt li żied jgħid li l-investigazzjonijiet dejjem saru bħala tim. "L-ebda isem ma kien issemma fil-lock-up. L-unika darba li l-isem ta' Schembri kien issemma kien waqt li staqsejnih informalment quddiem l-avukati tiegħu. "It-tieni darba li tkellimt ma' Fenech kien meta hu kien tielaq mil-lock-up u kien sejjer id-dar. Kont għidtlu li se ninvestigaw dak kollu li kien qalilhom." 11:40 Dr Buttigieg staqsiet dwar id-dati tal-arresti li jissemmew fir-recordings u fil-leaks. Arnaud spjega li Spetturi mid-diviżjoni tal-kriminalità ekonomika kienu qed jinvestigaw il-leaks u x-xogħol fantażma. "Kont tajthom kompja tax-xogħol li konna għamilna". "Sa fejn naf jien, l-investigazzjoni dwar leaks għadha mhux lesta. Iżda mhux aħna qed ninvestigawhom." "Qabel Ottubru li għadda konna għamilna i żewġ laqgħat mal-familja ta' Caruana Galizia dwar il-proċeduri dwar it-tliet akkużati bit-twettieq tal-assassinju." Huwa żied jgħid li ta aġġornament lill-familja wara s-16 ta' Ottubru 2019. "Niftakar lil Matthew jirrimarka u kont kuntent li rrimarka minħabba li kienet dwar l-investigazzjoni li konna qed nagħmlu." L-Avukat tal-Istat tistaqsi lil Arnaud jekk il-familja qattx gergret kontra l-investigazzjoni. Arnaud jwieġeb: Meta konna arrestajnihom, Dr Peter Grech...skużawni Dr Peter Caruana Galizia kien faħħar il-ħidma tagħna." 11:36 L-Imħallef iwaqqaf is-seduta għal ftit ħin. – Se nkomplu naġġornawkom LIVE dalwaqt. 11:11 L-Imħallef Mintoff staqsa dwar il-laqgħat li saru fl-Uffiċċju tal-PM f'Ottubru 2019. Arnaud qal li kien għamel laqgħa mat-Times of Malta biex jikkonvinċihom ma jippubblikawx storja li stegħet tipperikola l-investigazzjoni. "Vincent Muscat qatt ma semma lil Yorgen Fenech", Arnaud qal lill-Qorti, "allura konna ffukajna fuq Melvin Theuma li kien is-suspettat ewlieni dak iż-żmien". L-eżistenza tar-recordings ħarġet mit-tapping tal-mowbajl ta' Theuma. "Naħseb Yorgen Fenech kien issemma fil-laqgħat (briefings) fl-OPM, imma aħna ma konnix nafu l-kontenut tar-recordings allura ma konnix nafu l-involviment tiegħu", spjega Arnaud. L-Imħallef Mintoff staqsa jekk kienx hemm aktar briefings fl-OPM wara li ġie ppubblikat l-artiklu. "Iva, aġġornajna lill-Maġistrat ukoll. L-istorja tat-Times ħarġet wara li kkuntattjajna lill-Europol bil-pjan tagħhom li jieħdu r-rotta tal-ħasil tal-flus. Ikkuntattjajna l-gazzetta u għidnielhom li se jipperikolaw l-investigazzjoni", Arnaud qal. 11:00 L-Avukat tal-Istat staqsiet lil Arnaud dwar l-interrgazzjoni li saret mat-tabib Adrian Vella. Arnaud spjega li Dr Vella qalilhom li huwa għadd ittra waħda biss lil Fenech waqt li kien bil-Police Bail u ċaħad li għadda ittra qabel l-arrest. Fenech jidher iqum għal diversi drabi biex jitkellem mal-avukati tiegħu. Jinstema' wkoll jgħid Le f'diversi ħinijiet waqt ix-xhieda ta' Arnaud. L-ispettur qal lill-Qorti li Fenech ingħata l-evidenza li kienu ġabru kontrih u tħalla jisma' recording wieħed. Arnaud stqarr li kienu qed jiġru wara l-ħin. 10:56 Arnaud qal li wara li Theuma ngħata l-maħfra Presidenzjali, l-verżjoni ta' Fenech inbidlet u ħarġet informazzjoni ġdida. Qal iżda li mill-investigazzjonijiet tagħhom ma setgħux isibu provi li jikkonfermaw dak li kien qed jgħid Fenech. 10:41 L-Investigatur ewlieni spjega li semmgħu r-recordings lil Fenech, bl-avukat ta' Fenech jiġbed l-attenzjoni li kien hemm "recording". Fenech jidher qed ikellem lill-avukat tiegħu. Arnaud qal li waqt l-arrest, huma staqsew lil Fenech dwar l-ittra ta' Theuma u Keith Schembri. L-avukat ta' Fenech jerġa' jwaqqaf lil Arnaud u jgħid hekk: "Le, żgur li mhux f'dik il-ġurnata". L-Ispettur qal li jista' jkun li kienet fil-ġurnata ta' wara iżda skontu "żgur li qabel ma' Theuma ngħata l-maħfra Presidenzjali". Arnaud qal li meta deher għall-ewwel darba isem Keith Schembri huma investigawh skont ma' qalilhom Melvin Theuma. L-Ispettur instema' ftit anzjuż waqt li qal li lil Theuma l-Pulizija staqsew diversi mistoqsijiet dwar Schembri. Huwa enfasizza li dawn is-sessjonijiet ma' Theuma kienu rrekordjati. "Ma stajnix narrestawh (lil Schembri) malli sibna r-ritratt. Imma staqsejna l-mistoqsijiet lil Theuma. Komplejna nistaqsu lil Theuma dwar Schembri. Jien ma nistax narresta persuna u ma nkunx naf fuq xhiex se nkellimha." Arnaud qal lill-Qorti li Fenech ikkorrabora dak li qal Theuma fl-ewwel fażi tal-investigazzjoni. 10:37 L-Ispettur Arnaud jgħid li t-tim investigattiv ma kienx jaf x'fihom ir-recordings. Arnaud ġie mistoqsi dwar jekk il-Maġistrat Inkwirenti semax ir-recordings, b'Arnaud jiċħad. Huwa spjega li minflok, huma semmgħu r-rekordings fil-preżenza ta' Theuma filwaqt li Theuma ntalab jispjega pass pass x'kien ried ifisser b'dak li qal fir-recordings. Arnaud qal li dan il-proċess beda madwar it-18 ta' Novembru u baqa' għaddej sakemm ingħata l-maħfra Presidenzjali. 10:31 L-Ispettur Arnaud jgħid li kien hemm għadd ta' possibilitajiet li l-investigaturi setgħu jieħdu. Qal iżda li imbagħad kienu qed joqorbu biex jaslu għall-każ ta' Melvin Theuma. Arnaud spjega li kien hemm ħafna diskussjonijiet dwar id-diversi xhieda ġuramentata li setħgu saru. Huwa spjega aktar dwar dak li seta' jiġu "li kieku" u l-possibilitajiet li setgħu joffru. 10:24 Arnaud jiġi riferut għall-istqarrija tal-Ambaxxata Amerikana dwar l-offerta tal-Gvern Amerikan li jgħin fl-investigazzjoni. L-Imħallef jgħid lil Arnaud li l-istqarrija kienet riċenti. Huwa jwieġeb billi jgħid li ma kienx jaf b'din l-istqarrija riċenti u stqarr li kien qed jixhed fuq xi ħaġa differenti. L-Imħallef iwieġbu u jgħidlu hekk: "L-istqarrija kienet kullimkien. Il-PDF kien fuq Twitter. Għandek bżonn li taraha minħabba li tikkonċerna l-investigazzjoni". 10:18 Jibda jixhed l-Ispettur Keith Arnaud. Għall-mistoqsija tal-Avukat tal-Istat, huwa qal li l-investigazzjoni kienet immexxija minn tim. 10:16 L-Avukat Camilleri staqsiet dwar il-Board tal-Għażla bir-rappreżentanta tipproduċi l-kompożizzjoni tal-Bord. 10:11 Tixhed rappreżentanta ta' Infrastructure Malta. Hija tispjega kif ġiet stabbilita din l-aġenzija tal-Gvern u kif jiġu ngaġġati l-impjegati. Hija qalet li l-proċess għal post speċifiku tħalla f'idejn JobsPlus. Qalet li taħt l-ewwel parti kien hemm 7 persuni eleġibbli iżda ħadd ma applika filwaqt li taħt it-tielet parti żewġ persuni applikaw. Hija qalet li ż-żewġ kandidati kellhom interview u wieħed minnhom ġie impjegat. 10:09 L-Avukat Caruana Curran jistaqsi jekk fl-istess dokument hemmx miktub il-ħinijiet li l-Ispettur Keith Arnaud mar iżur lil Fenech fil-lock-up. "Ma nistax ngħidlek b'mod speċifiku, imma hemm ir-rimarki kollha", sostna l-Pulizija. 10:04 Jixhed is-Surġent li huwa stazzjonat fil-lock-up. Huwa ġab kopja tad-dokument li juri meta Fenech kien qed jinżamm taħt arrest fil-lock-up. L-uffiċjal tal-Pulizija qed jgħid il-ħinijiet ta' meta Fenech daħal u ħareġ mil-lock-up. Dawn mhumiex il-ħinijiet tal-arresti. 20 ta' Novembru 9.30pm – 21 ta' Novembru 8.30pm 22 ta' Novembru 4.05pm – 23 ta' Novembru 10.20 24 ta' Novembru 4.05pm – 26 ta' Novembru 3.07pm 27 ta' Novembru 11.05am – 29 ta' Novembru 10.52am 30 ta' Novembru 9.15am – 30 ta' Novembru 7.50pm (aktar tard tressaq il-Qorti) 09:56 Bħalissa l-avukati qed jiddiskutu jekk Melvin Theuma għandux jerġa' jixhed hekk kif l-Avukat tal-Istat qalet li x-xhieda tiegħu fil-każ kriminali se tiġi esebita fil-Qorti. L-Imħallef qal li jekk isir hekk, id-difiża jkollha d-dritt li tagħmel kontro-eżami lil Theuma. 09:54 Cutajar spjega l-katina tal-kmand wara mistoqsija ta' Caruana Curran. "Jiena ħassejt li l-Ispetturi Keith Arnaud u Kurth Zahra kellhom jitkellmu mal-Assistent Kummissarju Mallia meta Valletta tneħħa," spjega Cutajar. 09:52 Cutajar ġie referut għall allegat rekording fejn is-sensar tal-assassinju, Melvin Theuma, jsemmi lil Kenneth minn Kastilja. Hu qal li dan kien każ differenti għax it-tfittxijiet u l-arresti kienu diġà saru. 09:49 Dr Caruana Curran qal li minn meta sar l-arrest ta' Theuma sakemm ġie arrestat Fenech, il-briefings fl-Uffiċċju tal-Prim Ministru baqgħu jsiru. Hu staqsa lil Cutajar jekk Schembri kienx infurmah li kien ħbieb mas-suspettat bl-assassinju. "Le, le, le," wieġeb Cutajar. Hu spjega li l-laqgħat qabel l-2019 kienu jikkonċernaw it-talba ta' Muscat għall-maħfra presidenzjali. Qal li l-laqgħat l-oħrajn kienu jikkonċernaw il-Europol. Cutajar qal fil-Qorti li hu ma daħalx fit-tapping tal-mowbajl ta' Fenech. Qal li din setgħet issemmiet waqt xi laqgħa tat-task force, imma hu ma daħalx fiha. 09:45 Il-Kummissarju tal-Pulizija Cutajar ġie mistoqsi dwar il-briefings tal-OPM. Hu ġie mistoqsi dwar meta isem Keith Schembri tfaċċa fl-investigazzjonijiet. "Meta tkellimna direttament ma' Fenech," Cutajar qal fil-Qorti. Dr Caruana Curran irreferieh għat-tapes ta' Melvin Theuma. Hu staqsieh għaliex Schembri ma ġiex investigat mill-ewwel, meta Theuma ġie arrestat qabel Fenech. "Jekk niftakar sew, kienet waħda mit-telefonati li fiha nstema' l-kliem... 'għid lil sieħbek jgħinna'.." qal Cutajar fil-Qorti. Hu kompla billi jgħid li hu ma semax ir-rekordings kollha imma dawn instemgħu mill-investigaturi. "L-investigaturi qatt ma qaluli li Schembri kien persuna ta' interess fl-investigazzjoni," qal Cutajar. 09:43 L-avukat Camilleri rrepetiet li hi ma kinitx qed tistaqsi dwar l-investigazzjoni fl-assassinju, imma min investiga l-informazzjoni li ħarġet fil-Qorti dwar il-leaks. Il-Kummissarju tal-Pulizija qal li l-informazzjoni ħarġet waqt interrogazzjoni li tmexxiet mill-ispettur Kurt Zahra. Dr Camilleri staqsiet jekk Zahra kienx waħdu u jekk saritx investigazzjoni. L-Imħallef Mintoff intervjena u staqsa "tista' tikkonferma iva jew le?" Cutajar wieġeb: "le, ma nistax". 09:40 Il-Kummissarju kompla jirrepeti l-kliem 'ma rriżultalna xejn.' Dr Camilleri rreferiet għax-xhieda ta' Fenech fejn qal li rċieva informazzjoni dwar l-investigazzjoni minn Keith Schembri liema informazzjoni qal li kienet ġejja mingħand Arnaud. Hi staqsiet jekk din l-allegazzjoni ġietx investigata. Cutajar qal li l-Ispettur Keith Arnaud u l-Ispettur Keith Zahra investigaw il-leaks. "Il-maġġoranza tal-investigazzjoni kienet immexxija mill-Ispettur Kurt Zahra sa fejn naf jiena," qal Cutajar. 09:37 Cutajar jixhed taħt kontro-eżami. L-avukat Marion Camilleri qabżet mill-ewwel għall-punt u staqsiet dwar jekk hu kienx mgħarraf bil-leaks li kienu qed isiru lill-midja u terzi persuni. "Waqt l-investigazzjoni, konna konxji tagħhom, imma ma stajniex insibu minn fejn kienu qed joħorġu," wieġeb Cutajar. "Allura rriżulta fin-negattiv?" staqsiet Dr Camilleri b'referenza għal dikjarazzjoni ta' Arnaud meta qal lill-Qorti li kien qed jibża' għal ħajtu. "Investigajna l-leaks, imma rriżulta fin-negattiv. Ħeq...ma wasalna mkien," qal Cutajar fil-Qorti. 09:34 Il-Kummissarju tal-Pulizija spjega li involva lill-Economic Crimes Unit sabiex jekk ma tinstab l-ebda evidenza relatata mal-assassinju, il-każ ikun jista' jipproċedi dwar ħasil tal-flus. "Aktar tard ħareġ li kelli raġun għaliex nieħu din id-deċiżjoni," qal Cutajar. Hu żied jgħid li kien qed isofri l-konsegwenzi ta' deċiżjoni tat-tip. Cutajar spjega li d-deċiżjonijiet kienu jittieħdu mit-task force immexxija mill-Assistent Kummissarju Silvio Valletta, sakemm il-Qorti ddeċidiet li hu jitneħħa. "Jien kont iddeċidejt li ngħin fl-investigazzjoni, speċjalment fejn tidħol il-loġistika," qal Cutajar. "L-investigazzjonijiet tal-Pulizija għadhom għaddejin," temm jgħid Cutajar. 09:32 "F'April tal-2019, kien hemm ftit dilemma, jekk isirux l-arresti u t-tfittxijiet dak iż-żmien, jew inkella nkomplu nistennew ftit oħra. Il-biża' kien li meta niġu għall-arrest ma nsibu xejn. Nista' ngħid li jiena erfajt ir-responsabbiltà tad-deċiżjoni li fiċ-ċirkustanzi taż-żmien ma jsirux tfittxijiet u arresti qabel ma jkun hemm pjan," qal Cutajar. 09:29 "Jiena kont preżenti fil-briefings tal-Uffiċċju tal-Prim Ministru. F'dan il-briefings kien hemm preżenti l-Prim Ministru Joseph Muscat, iċ-Chief of Staff Keith Schembri u l-Avukat Ġenerali," qal Cutajar. Hu żied jgħid li ġieli kien ikun hemm preżenti wkoll il-Ministru għall-ġustizzja Owen Bonnici. "Dawn il-laqgħat kienu l-aktar dwar it-talbiet għall-maħfra presidenzjali ta' Vincent Muscat," Cutajar qal fil-Qorti. Hu spjega li ġieli Arnaud kien ikun preżenti. Żied jgħid li wara xi żmien, il-Prim Ministru kien infurmahom li kien ingħata l-parir biex ma jagħtix maħfra presidenzjali lil Muscat. F'Diċembru tal-2018, il-Pulizija infurmat lill-Europol li t-talba għall-maħfra presidenzjali ta' Muscat ġiet irrifjutata. 09:26 Il-Kummissarju tal-Pulizija jitla' fuq il-pedina tax-xhieda. Hu ntalab jitkellem dwar il-każ tal-assassinju. Cutajar spjega li l-ewwel li waslu fuq il-post kienu l-RIU, jew il-pulizija tad-distrett magħrufin bħala 'field officers'. Hu spjega li meta jkun hemm każ kbir, ikun hemm tim ta' investigaturi mill-Iskwadra dwar l-omiċidji. Fil-każ tal-assassinju ta' Caruana Galizia qal li kien hemm l-involviment tal-FBI u l-esperti forensiċi min-Netherlands. Hu spjega li fil-każ tal-assassinju ta' Caruana Galizia, hu kien l-ewwel wieħed li wasal fuq il-post. Dak iż-żmien, kien qed jieħu ħsieb l-eks Assistent Kummissarju Silvio Valletta. Is-Supretendent Michael Mallia kien qed jitkellem mal-Europol. 09:25 Min-naħa tagħha, l-Avukat tal-Istat Buttigieg infurmat lill-Qorti li llum se jkun qed jixhed il-Kummissarju tal-Pulizija. 09:23 L-avukat Marion Camilleri qalet li min-naħa tal-klijent tagħha ma hemmx aktar evidenza x'titressaq fil-Qorti. 09:22 Is-suspettat bl-assassinju tal-ġurnalista Daphne Caruana Galizia, Yorgen Fenech, jidħol fl-awla. Jidħol fl-awla wkoll l-Imħallef Lawrence Mintoff. 09:19 Newsbook.com.mt jinsab jirrapporta LIVE minn Awla 19. Preżenti fl-awla hawn l-avukati Marion Camilleri u Gianluca Caruana Curran u l-avukat tal-Istat, Victoria Buttigieg. L-Ispettur Keith Arnaud u l-Kummissarju tal-Pulizija Lawrence Cutajar jinsabu preżenti fl-awla wkoll. Nicole Borg Fenech fetaħ din il-kawża sabiex jipprova jneħħi lil Arnaud minn dan l-irwol fit-tmexxija tal-investigazzjoni. Fi proċedimenti kriminali separati, Fenech qed jiġi akkużat li kien kompliċi fl-assassinju tal-ġurnalista. Yorgen b'rikors dwar investigazzjoni "dilettanteska" Il-każ qed jinstema mill-Imħallef Lawrence Mintoff. L-avukati Marion Camilleri u Gianluca Caruana Curran qed jidhru għal Fenech. Filmati: Il-Qorti twiddeb lill-avukati għal ħela ta' ħin .td_uid_3_5ee4de4409ec0_rand.td-a-rec-img{text-align:left}.td_uid_3_5ee4de4409ec0_rand.td-a-rec-img img{margin:0 auto 0 0}